[{"text_idx": "#000003", "text": "Arddangosfa \u2018Dwlu ar y Geiriau\u2019"}, {"text_idx": "#000006", "text": "Yn ei thrydydd blog am amser Dylan yng Nghernyw, mae Linda Evans yn disgrifio priodas a mis me\u0302l Dylan a Caitlin yng ngeiriau\u2019r rheini a oedd yn bresennol."}, {"text_idx": "#000007", "text": "Ar o\u0302l dwy \u2018ymgais aflwyddiannus\u2019 pan arbedodd y cwpl \u00a33 i dalu\u2019r ffi am y drwydded arbennig ac yna\u2019i wario mewn tafarndai lleol, priodwyd Dylan Thomas a Caitlin Macnamara o\u2019r diwedd ar ddydd Sul 11 Gorffennaf, 1937, \u201dyn dawel ac yn ddangosadwy\u2019 yn Swyddfa Gofrestru Penzance (Phoenix House bellach, lle ceir plac glas coffaol). Doedd Caitlin ddim yn ymwybodol o anghymeradwyaeth tad Dylan o\u2019r briodas, a\u2019i ymdrechion i\u2019w hatal."}, {"text_idx": "#000011", "text": "Disgrifiodd Caitlin sut y cyfnewidiodd hi a Dylan fodrwyau arian Cernyweg (a brynwyd gan Dylan yn ddirgel yn Penzance) yn ystod seremoni fer a gynhaliwyd o flaen cofrestrydd \u2018wyneb galed, yr oedd ei ymarweddiad yn o\u0302l pob tebyg oherwydd ei bod hi\u2019n ddydd Sul a bod y cwpl yn \u2018llawn diod\u2019, ac yn adrodd eu llwon mewn niwl alcoholig ar o\u0302l cael \u2018cryn dipyn i\u2019w yfed\u2019 o flaen llaw."}, {"text_idx": "#000013", "text": "Treuliwyd hanner cyntaf y mis me\u0302l yn Mousehole, a ddisgrifiwyd gan Dylan fel \u2018y pentref harddaf yn Lloegr\u2019, yn cerdded y clogwyni a\u2019r lonydd gwledig ac yn galw heibio tafarndai, y Ship Inn fel arfer, lle mae Jack yn cofio Dylan yn cymysgu gyda\u2019r bobl leol a\u2019r \u2018bobl artistig\u2019 fel ei ffrindiau, y beirdd Oswell Blakeston, Rayner Heppenstall a\u2019r cerflunydd Denis Mitchell, yn ogystal a\u0302\u2019r newyddiadurwr Trevor Waters, a oedd yn gweithio i \u2018The Cornishman\u2019."}, {"text_idx": "#000014", "text": "Ar 15 Gorffennaf, ysgrifennodd Dylan at ei ffrind agos yn Abertawe, y bardd Vernon Watkins, gan ddweud wrtho \u2018mae fy newyddion yn fawr ond yn syml\u2019; roedd e\u2019 wedi priodi Caitlin Macnamara yng Nghernyw, \u2018heb ddim arian, dim gobaith o arian, dim ffrindiau na pherthnasau\u2019n bresennol, ac mewn hapusrwydd llwyr.....a nawr rydym yn rhydd ac yn falch\u2019."}, {"text_idx": "#000015", "text": "Yr wythnos ganlynol, symudodd y cwpl ychydig filltiroedd ar hyd yr arfordir i bentref pysgota hardd Newlyn, gan aros yn Fradgan Studios gyda\u2019i \u2018olygfa odidog o\u2019r Sianel\u2019, \u2018tas wair enfawr uchel o stiwdio\u2019, \u2018uwchben marchnad bysgota a lle mae gwylanod yn hedfan i mewn am frecwast\u2019. Roedd yn eiddo i Max Chapman, un o ffrindiau Wyn a wnaeth ei roi ar fenthyg i\u2019r pa\u0302r ifanc."}, {"text_idx": "#000016", "text": "Ysgrifennodd cariad go iawn cyntaf Dylan, Pamela Hansford Johnson (a oedd yn briod ei hun bellach) atynt yn y pentref bywiog i \u2018artistiaid\u2019 a oedd yn llawn pysgotwyr, gyda\u2019i \u2018aer bywiocaol\u2019 i\u2019w llongyfarch, ac addawodd Dylan ei chyflwyno i Caitlin y tro nesaf y bydden nhw yn Llundain \u2018a gallwn ni i gyd feddwi\u2019n gaib\u2019. Roedd hyd yn oed un o gyn-gariadon cystadleuol Dylan, yr artist Augustus John, wedi ymweld a\u0302 nhw, ac aeth a\u0302\u2019r pa\u0302r ifanc mas yn ei gar, gyda Dylan yn gwasgu ei hun drws nesaf i Caitlin ar y sedd flaen."}, {"text_idx": "#000017", "text": "Ond yn y pen draw, diflannodd newydd-deb yr encilfan Cernyweg; roedd ysbryd yn eu stiwdio, crogodd yr artist drws nesaf ei hun, ac roedd Caitlin yn casa\u0301u paentiadau Max, y \u2018pethau lliwiau tywyll \u2018ofnadwy\u2019 a oedd yn ychwanegu at y tywyllwch. Tua diwedd mis Awst, ysgrifennodd Dylan at Edith Sitwell (un a gefnogai ei waith yn frwd), i ddiolch iddi am ei rhodd briodas hael, a chan gwyno bod yr ardal yn ddrewllyd, yn llychlyd ac yn llawn cle\u0302r: \u2018man a man i ni fyw yn y stryd\u2019. Roedd bywyd yno wedi mynd \u2018yn ormod, hyd yn oed i ni, nad ydym yn mynnu cysur crand\u2019."}, {"text_idx": "#000018", "text": "Yn ystod eu mis me\u0302l estynedig, roedd Dylan wedi ysgrifennu ambell gerdd serch ac wedi gorffen dwy stori a ddisgrifiwyd ganddo fel rhai sy\u2019n \u2018annhebyg i unrhyw beth dwi wedi\u2019u gweld erioed\u2019. Ond yn awr roedd galwad ei fagwraeth gonfensiynol a pharchus yng Nghymru yn dechrau mynd yn anochel; roedd hi\u2019n amser rhoi pen ar dreulio diwrnodau\u2019n segura yn hytrach nag ysgrifennu, dychwelyd i Abertawe a chyflwyno\u2019i wraig newydd i\u2019w rhieni yng nghyfraith."}, {"text_idx": "#000020", "text": "This post is also available in:"}, {"text_idx": "#000021", "text": "Croeso i Ganolfan Dylan Thomas!\nRydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim.\ni sicrhau mai chi yw\u2019r cyntaf i gael y diweddaraf am yr arddangosfeydd, hwyl i\u2019r teulu dros hanner tymor a mwy!"}, {"text_idx": "#000023", "text": "Rydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim."}]